คำสั่งกรุงเทพมหานคร ที่ 4801/2551 เรื่อง มอบอำนาจให้ข้าราชการกรุงเทพมหานครปฏิบัติราชการแทน ผู้ว่าราชการกรุงเทพมหานคร

คำสั่งกรุงเทพมหานคร
คำสั่งกรุงเทพมหานคร
ที่
๔๘๐๑/๒๕๕๑
เรื่อง
มอบอำนาจให้ข้าราชการกรุงเทพมหานครปฏิบัติราชการแทน
ผู้ว่าราชการกรุงเทพมหานคร[๑]
 

โดยที่เป็นการสมควรมอบอำนาจของผู้ว่าราชการกรุงเทพมหานครในการดำเนินคดีแพ่งการดำเนินคดีปกครอง
การดำเนินกระบวนพิจารณาชั้นอนุญาโตตุลาการ และการยุติการดำเนินคดีแพ่งของส่วนราชการและหน่วยงานที่เกี่ยวข้อง
เพื่อเป็นการแบ่งเบาภาระของผู้ว่าราชการกรุงเทพมหานครและเพื่อให้การดำเนินการเป็นไปด้วยความเรียบร้อย
รวดเร็ว และมีประสิทธิภาพยิ่งขึ้น

อาศัยอำนาจตามความในมาตรา ๕๔ และมาตรา ๘๑
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
ผู้ว่าราชการกรุงเทพมหานคร จึงมีคำสั่งดังต่อไปนี้

๑. มอบอำนาจให้รองปลัดกรุงเทพมหานคร
ผู้ใดผู้หนึ่งซึ่งมีรายนามดังนี้ปฏิบัติราชการแทน
๑.๑ นายรัฐพล มีธนาถาวร
๑.๒ นางวรรณวิไล พรหมลักขโณ
๑.๓ นายสมศักดิ์ กลั่นพจน์

๒. มอบอำนาจให้รองปลัดกรุงเทพมหานครปฏิบัติราชการแทนในเรื่อง
ดังต่อไปนี้
๒.๑ การดำเนินคดีแพ่ง
มอบอำนาจในการอนุมัติให้ฟ้องคดีหรือต่อสู้คดี
รวมทั้งทราบเหตุละเมิดและตัวผู้ต้องชดใช้ค่าสินไหมทดแทน และลงนามในใบแต่งทนายความ
ทั้งในกรณีที่กรุงเทพมหานคร และ/หรือ ผู้ว่าราชการกรุงเทพมหานคร
เป็นโจทก์หรือจำเลย แล้วแต่กรณี
๒.๒ การดำเนินคดีปกครอง
มอบอำนาจในการอนุมัติให้ฟ้องคดีหรือต่อสู้คดี และลงนามใบมอบอำนาจหรือใบมอบฉันทะ
ทั้งในกรณีที่กรุงเทพมหานคร และ/หรือ ผู้ว่าราชการกรุงเทพมหานคร
เป็นผู้ฟ้องคดีหรือผู้ถูกฟ้องคดี หรือในกรณีที่ศาลมีคำสั่งให้ชี้แจงข้อเท็จจริงหรือไปให้ถ้อยคำต่อศาล
แล้วแต่กรณี
๒.๓ การดำเนินกระบวนพิจารณาชั้นอนุญาโตตุลาการ
มอบอำนาจในการอนุมัติให้เสนอข้อเรียกร้องหรือคัดค้านข้อเรียกร้อง
และลงนามในใบมอบอำนาจหรือหนังสือมอบอำนาจหรือหนังสือแต่งตั้งอนุญาโตตุลาการ
ทั้งในกรณีที่กรุงเทพมหานคร และ/หรือ ผู้ว่าราชการกรุงเทพมหานคร
เป็นผู้เรียกร้องหรือ ผู้คัดค้าน แล้วแต่กรณี
๒.๔
การยุติการดำเนินคดีแพ่งของส่วนราชการและหน่วยงานที่เกี่ยวข้อง
มอบอำนาจในการอนุมัติให้ส่งเรื่องให้คณะกรรมการพิจารณาชี้ขาดการยุติในการดำเนินคดีแพ่งของส่วนราชการและหน่วยงานที่เกี่ยวข้อง
เพื่อพิจารณาชี้ขาด

๓. การมอบอำนาจให้รองปลัดกรุงเทพมหานคร
ลงนามในใบแต่งทนายความ หรือใบมอบอำนาจหรือหนังสือมอบอำนาจ หรือใบมอบฉันทะ ในข้อ ๒
นั้น
ให้รวมถึงการมอบอำนาจให้ทนายความหรือผู้รับมอบอำนาจมีอำนาจดำเนินกระบวนพิจารณาใดไปในทางจำหน่ายสิทธิได้ด้วย
เช่น การยอมรับตามที่คู่ความหรือคู่กรณีอีกฝ่ายหนึ่งเรียกร้อง การถอนฟ้อง
การประนีประนอมยอมความ การสละสิทธิ์ หรือใช้สิทธิในการอุทธรณ์ หรือฎีกา
หรือในการขอให้พิจารณาคดีใหม่ รวมทั้งให้มีอำนาจในการมอบอำนาจช่วงด้วย
ตลอดจนให้มีอำนาจในการรับเงินค่าฤชาธรรมเนียมและรับเอกสารคืนจากศาล
แต่งตั้งตัวแทนช่วงในการรับเงินค่าฤชาธรรมเนียมและรับเอกสารคืนจากศาลจนถึงการดำเนินการในชั้นบังคับคดีจนเสร็จการ

ทั้งนี้ ตั้งแต่บัดนี้เป็นต้นไป


สั่ง
ณ วันที่ ๓ ธันวาคม พ.ศ. ๒๕๕๑
พงศ์ศักติฐ์
เสมสันต์
ปลัดกรุงเทพมหานคร
ปฏิบัติหน้าที่ในตำแหน่ง
ผู้ว่าราชการกรุงเทพมหานคร


















ปริยานุช/ผู้จัดทำ
๑๓
มกราคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๓ ง/หน้า ๗๘/๘ มกราคม ๒๕๕๒